News Update: นักวิเคราะห์แนะ สินทรัพย์แห่งปี 2023 ‘ทองคำและตราสารหนี้เอกชนคุณภาพดี’ หนุนโดยการกลับทิศนโยบายของ Fed - FINNOMENA
Michael Howell กรรมการผู้จัดการของ CrossBorder Capital กล่าวว่า จากปัจจัยพื้นฐานและสภาวะทางการเงินเข้มงวดที่ส่งผลกระทบต่อตลาดหุ้น ทำให้ ‘ทองคำและตราสารหนี้เอกชน’ อาจเป็นตัวเลือกการลงทุนที่แข็งแกร่งในปี 2023
22 ธ.ค. 2565

Michael Howell กรรมการผู้จัดการของ CrossBorder Capital กล่าวว่า จากปัจจัยพื้นฐานและสภาวะทางการเงินเข้มงวดที่ส่งผลกระทบต่อตลาดหุ้น ทำให้ ‘ทองคำและตราสารหนี้เอกชน’ อาจเป็นตัวเลือกการลงทุนที่แข็งแกร่งในปี 2023
แม้เศรษฐกิจที่ชะลอตัว ภาวะทางการเงินที่ตึงตัว และอัตราดอกเบี้ยที่เพิ่มขึ้น อาจกระตุ้นให้เกิดความตึงเครียดในตลาดตราสารหนี้เอกชน รวมถึงการค้างชำระที่สูงขึ้น แต่จนถึงตอนนี้บริษัทต่างๆ สามารถรีไฟแนนซ์ได้อย่างง่ายดาย
Michael Howell ยอมรับว่าสิ่งต่างๆ อาจยากขึ้นเล็กน้อย แต่หลายๆ บริษัทโดยเฉพาะบริษัทที่มีการเติบโตสูงนั้นมีแนวโน้มที่ดีพอสมควร ทั้งงบดุลในเกณฑ์ดีและรายรับที่พอได้ ทำให้บริษัทสามารถเข้าถึงการกู้ยืมจากธนาคารได้
ในรายการ Squawk Box Europe ของ CNBC เมื่อวานนี้ (21 ธ.ค.) Michael Howell กล่าวว่า ถ้าย้อนกลับไปในปี 2008 ระบบการเงินของธนาคารล่มเร็วมาก และนั่นคือจุดที่เกิดปัญหาจริงๆ ดังนั้น ตอนนี้ตราสารหนี้เอกชนอยู่ในเกณฑ์ที่ดีพอสมควรและไม่ใช่สินทรัพย์ที่แย่สำหรับปี 2023
กรรมการผู้จัดการของ CrossBorder Capital มีมุมมองต่อการเปลี่ยนทิศทางนโยบายการเงินของ Fed ในปีหน้าว่า Fed จะเคลื่อนไหวเพื่อเพิ่มสภาพคล่องให้กับตลาด และป้องกันความเสี่ยงของเศรษฐกิจที่อ่อนแอลง ก่อนยกเลิกการขึ้นอัตราดอกเบี้ย
Michael Howell เปรียบเทียบภาวะเศรษฐกิจถดถอยของสหรัฐฯ ในช่วงเดือน มี.ค. – พ.ย. 2001 เมื่อ Fed เริ่มลดดอกเบี้ยช่วงต้นปีว่า เศรษฐกิจไม่พลิกผันจนถึงสิ้นปี 2001 ส่วนตราสารหนี้เอกชนฟื้นตัวขึ้นก่อนหน้านั้นช่วงไตรมาส 2 และ 3 ขณะที่ตลาดพันธบัตรรัฐบาลแทบไม่ได้ทำอะไรเลยตลอดทั้งปี โดยให้ผลตอบแทนแค่ระดับกลางๆ
“สินทรัพย์ที่ควรลงทุนในปีหน้าคือ ตราสารหนี้เอกชนคุณภาพดีและทองคำ” Michael Howell กล่าว
อ้างอิง: https://www.cnbc.com/2022/12/21/investors-should-look-to-good-quality-corporate-debt-and-gold-in-2023-strategist-says.html 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
ตราสารหนี้เอกชน
ทองคำ
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA